stanford-oval/wikipedia huggingface dataset:
Airsoft-ase

Classic Armyn valmistama sähkökäyttöinen M15A4 AEG.
Airsoft-ase eli muovikuula-ase on airsoft-peleissä käytettävä ase, joka ampuu pyöreitä läpimitaltaan 6 mm kokoisia muovikuulia. Nykyisin suurin osa pelijärjestäjistä vaatii biomaatuvien kuulien käyttöä, sillä järjestäjät pyrkivät minimoimaan pelialueen luonnolle koituvat haitat. Airsoft-aseet ovat ulkonäöltään usein tarkkoja jäljennöksiä oikeista ampuma-aseista, toisin kuin paintball-aseet. Siksi airsoft-aseita käytetään myös elokuvien rekvisiittana.
Airsoft-aseet jaetaan toimintaperiaatteen mukaan kolmeen luokkaan:
Kertaviritteiset, eli jousitoimiset, ”vemput”
Sähköviritteiset (AEG = Automatic Electric Gun, AEP = Automatic Electric pistol, ACM = Automatic Compact Machinegun, EBB = Electric BlowBack AES =Automatic Electric Shotgun)
Kaasuviritteiset (NBB = Non BlowBack, GBB = Gas BlowBack).
Asevalmistajia ovat on muuan muassa Tokyo Marui, A&K, Academy, AGM, AIM, Air, ARES, Both Elephant, Classic Army, Cyma, Dboys, Double Eagle,GSG, G&G, G&P, Lonex, Galaxy, HFC, ICS, Inokatsu, JG (Jing Gong), Kalash (Dboys AK-mallisarja), KHC, King Arms, KSC, Kuan-Ju Works, KWA, KWC, Lorcin, Madbull Airsoft, Maruzen, Marushin, Smokey’s, Springtime, Specna Arms, SRC, Star, Swiss Arms/CyberGun, Systema, Tanaka, TOP, UHC, Umarex, VFC (ent. GB-tech), Warrior, Well, Real Sword ja Western Arms.
Kertaviritteiset aseet

Kertaviritteisen aseen toiminnalliset osat ovat piippu, sylinteri, mäntä, jousi ja liipaisinkoneisto.
Ase viritetään käsin vetämällä aseen virityskahva tai luisti taakse. Tällöin jousi puristuu kasaan, ja mäntä jää taka-asentoon. Sen jälkeen virityskahva tai luisti päästetään eteen, ja kuula siirtyy lippaasta piippuun. Näin ase on laukaisuvalmis. Ase laukaistaan vetämällä liipaisinta, jolloin kuula lähtee liikkeelle piipusta.
Kertaviritteisiä aseita eli ”vemppuja” valmistetaan useissa maissa kuten Kiinassa, Japanissa ja Taiwanissa. Hintahaitari on erittäin laaja. Kertaviritteisten pistoolien hinnat ovat noin 10–80 euroa, konepistoolit maksavat noin 20–120 euroa, rynnäkkökiväärit 80–200 euroa ja haulikot 20–100 euroa. Pulttilukkoiset tarkkuuskiväärit ovat kokonaan oma lukunsa; hyvä tarkkuuskivääri maksaa noin 300–1 000 euroa, ja viritysosat vievät hinnan jopa tuhansiin euroihin. Tarkkuuskivääriin kiinnitetään yleensä myös kiikaritähtäin, ja niiden hinnat vaihtelevat laadun ja ominaisuuksien mukaan, aivan kuten aseissakin.
Kalliimpia jousitoimisia-aseita, kuten tarkkuuskivääreitä, voidaan virittää yllättävän suurin tehoihin, jolloin kuulan lähtönopeus ja useimmiten myös kantama kasvaa. Kalliimpiin aseisiin on saatavilla tehojen nostamiseksi muun muassa normaalijousta jäykempiä jousia, lasertähtäimiä, valoja, liipaisinkoneistoja ja jousenohjaimia. Eräs viritysosa on tarkkuuspiippu, joka on aseen rungon sekä ulkopiipun sisään sijoitettava, vakiopiippua tiiviimpi piippu, jolloin kuulan liikkeelle panevan ilman paine kasvaa. Monet aseet tarvitsevat kuitenkin vahvistusosia kestääkseen vahvempien jousten tuottaman iskuvoiman. Viritysosien hintoja kuvaa esimerkki Maruzen APS SV -tarkkuuskiväärin virityskustannuksista. Kivääri maksaa uutena noin 400 euroa, mutta raskaampiin virityksiin tarvitaan rahaa noin 700 euroa: 300 prosentin virityksellä varustettuun aseeseen tarvitaan ainakin uusi liipaisinkoneisto, sylinteri, jousi, jousenohjain, mäntä sekä yleensä tarkkuuspiippu.
Kaasutoimiset aseet

Kaasuaseet luokitellaan kahteen alakategoriaan:
GBB (lyhenne sanoista Gas Blowback)
NBB (lyhenne sanoista Non Blowback)
Aseet toimivat kutakuinkin samalla tavalla: kaasumännällä.
Yleensä lippaassa on kaasusäiliö, mutta halvemmissa malleissa ja revolvereissa tämä on aseen sisäinen.
Kaasutoimisia aseita on monen tyyppisiä: pistooleista konepistooleihin, konekivääreihin ja tarkkuuskivääreihin.
Kaasutoimiset aseet > Airsoft-aseissa käytettävät kaasut

Kaasuaseissa käytetään ponnekaasuja, jotka yleensä sisältävät myös voiteluaineita. 
Myynnissä on yleisesti kahta kaasua:
HFC134a-kaasu on tetrafluorietaania (CH2FCF3). Se on tällä hetkellä markkinoilta olevista airsoft-käyttöön tarkoitetuista ponnekaasuista teholtaan pienin. Tätä kaasua valmistavat muun muassa Tokyo Marui, KWC, KJ works ja KSC. HFC134a on Japanissa ainoa laillinen tähän tarkoitukseen käytettävä kaasuseos. Tämän takia suurin osa Japanissa valmistetuista aseista ei ilman muutostoimenpiteitä kestä muita ”vahvempia” ponnekaasuja.
Green gas on yleisnimitys Japanin ulkopuolelta tuleville ponnekaasuille, joiden pääaineena on propaani. Valmistajia on useita, moni tuote on Suomessa myyntikiellossa vaarallisen heikon pakkauksen johdosta. Green gasiin viitataan joskus HFC22-kaasulla. Tämä on virheellistä, sillä samantehoista, ympäristölle haitalliseksi luokiteltua HFC22-kaasua ei käytännössä saa enää mistään ja käytännössä kaikki markkinoilla olevat seokset perustuvat propaaniin ja butaaniin. Korkean paineen ansiosta tämä kaasu kuluttaa aseita nopeammin, tosin Suomen kylmässä ilmastossa (kaasujen paine riippuu lämpötilasta, mitä lämpimämpi, sen kovempi paine) aserikkoja tapahtuu vähemmän.kenen mukaan?
Nestekaasu (kauppanimi) on suurimmaksi osaksi propaanista koostuvaa kaasua, jota myydään yleisesti Suomessakin retkikeitinten ja grillien polttoaineena. Nämä kaasut toimivat airsoft-aseissa suunnilleen yhtä hyvin kuin green gas, ja muualla maailmassa niitä käytetäänkin paljon, sillä ne maksavat paljon vähemmän kuin kaukomaissa airsoft-käyttöön pullotettu kaasu. Tähän tarkoitukseen on saatavilla valmiita liittimiä, jotka eivät kuitenkaan sovi suomalaisiin pulloihin. Suomessa nestekaasun käyttö on erittäin harvinaista, sillä suomalaiset pullot ovat isoja, eikä valmiita liittimiä ole kaupallisesti saatavilla. Grillikäyttöön tarkoitetun kaasun käytön ongelmana on voiteluaineen puute. Airsoft-käyttöön tehdyissä kaasuissa on mukana silikoniöljyä voitelemassa aseen tiivisteitä.
Teoriassa kaasuaseet eivät toimi +2 °C:n alapuolella, ja jotkut valmistajat poistavat takuun, jos asetta käytetään alle kahden asteen lämpötilassa. Käytännössä ainakin KWC-aseet toimivat jopa −25 °C:ssa, joskaan eivät niin hyvin kuin lämpimässä. Nykyään valmistetaan CO2-kapseleilla toimivia aseita, jotka toimivat varmemmin pakkasella.
Kaasutoimiset aseet > Kaasutoiminen Blowback (Gas Blowback)

Kaasutoiminen Blowback (GBB = Gas BlowBack) on airsoft-aseista toiminnaltaan autenttisin.
Ammuttaessa luisti iskee taaksepäin kuten oikeassakin aseessa ja palautuessaan se lataa seuraavan kuulan piippuun kunnes kuulat loppuvat lippaasta, ja luisti lukittuu taka-asentoon. Käyttövoimaa kaasutoimiseen aseeseen antaa yleensä aseen lippaaseen erillisistä pulloista täytettävä nestekaasu- tai hiilidioksidipatruuna, joskus myös ulkoisesta säiliöstä tuleva hiilidioksidi tai paineilma.
GBB-aseet vaativat muita säännöllisempää huoltoa, sillä niissä on paljon liikkuvia, lialle ja huonolle voitelulle herkkiä osia. Kaasunkulutus on luonnollisesti suurempaa GBB- kuin NBB-aseissa.
GBB-pistooleiden hintahaarukka on 65–300 €. GBB kivääreiden hinnat ovat n. 300–2 000 € väliltä.
Kaasutoimiset aseet > Kaasutoiminen ei-blowback (Non-Blowback)

NBB-kaasuase (Non-BlowBack) on GBB-kaasuasetta yksinkertaisempi ja yleensä halvempi. Aseen luisti ei liiku ammuttaessa ja ase virittyy liipaisinta painamalla; samalla lippaasta nousee kuula koneistoon. NBB-aseet eivät ole kovinkaan herkkiä rikkoutumaan, koska niissä liikkuvien osien määrä on pieni ja koneisto yksinkertaisempi. Tehossa NBB-aseet eivät juurikaan häviä GBB-aseille.
Halvimmissa NBB-aseissa hop-up on kiinteä. Niissä käytetyistä materiaali- ja suunnitteluratkaisuista johtuen rakenne ei ole kovinkaan kestävä. Tällaisten aseiden käyttöikä ei yleensä ole kovin pitkä. Toisaalta markkinoilla on myös huomattavasti parempilaatuisia tuotteita, joissa on säädettävä hop-up ja joiden rakenne on huomattavasti kestävämpi.
Monet harrastajat suosivat tällaisia aseita koska ne ovat varmatoimisia ja, erityisesti äänenvaimentimen kanssa käytettyinä, myös hiljaisia.
Paineilmatoimiset aseet

Aivan ensimmäiset Airsoft-aseet toimivat esimerkiksi repussa kannettavalla paineilmapullolla. Paineilmatoimisia aseita valmistaa kaksi yritystä, SHOEI ja Sun Project. SHOEI on keskittynyt valmistamaan toisen maailmansodan aikaisten aseiden mukaelmia eli niin sanottuja replikoita ja Sun Project taas Colt-sarjan aseita.
Paineilmatoimiset aseet ovat sähkötoimisiin verrattuina hyvinkin kalliita: Ase yksinään saattaa maksaa saman verran kuin sähköase, mutta aseen lisäksi on hankittava paineilmalaitteisto (200–1 000 €).
Ennen kuin sähköaseet valtasivat markkinat, airsoft-maailman tunnetuimmat valmistajat olivat Asahi, JAC, MGC (Model Gun Company) sekä FTC (Falcon Toy Company). Edellä mainitut yritykset menivät konkurssiin. MGC (toy tec) meni konkurssiin tehtyään FN P90 aseen ilman tarvittuja lisenssejä. Ja koska tämä oli patentoitu malli, FN haastoi MGC:n oikeuteen. Yhtiö meni konkurssiin, mutta on noussut jaloilleen ja valmistaa nykyään paukkupatruuna-aseita.
Airsoft-aseiden tärkeitä osia > Rataslaatikko

Rataslaatikko (engl. mechabox/gearbox) on alun perin Tokyo Maruin kehittämä konsepti, joka mahdollistaa esimerkiksi piipun vaihtamisen rattaisiin koskematta. Rataslaatikon sisällä on kolme ratasta: kartioratas (bevel gear), alennusratas (spur gear) ja viritinratas (sector gear) sekä mäntä, jousi, sylinteri, liipaisinkoneisto ja suutin. Joissakin versioissa moottori on kiinnitetty rataslaatikkoon.
Airsoft-aseiden tärkeitä osia > Moottori

Moottori on useimmiten sijoitettu aseen pistoolikahvaan rataslaatikon alapuolelle. Se toimii akun antamalla 7,2–14,4 voltin jännitteellä ja on hyvin nopea. Aseet ampuvat yleensä 500–1 500 laukausta minuutissa. Moottori pyörittää koneistoa alennusrattaan kautta.
Airsoft-aseiden tärkeitä osia > Hop-up -koneisto

Hop-up on piipun alkupäässä, yläpinnassa sijaitseva pieni kuminen tai metallinen nystyrä, joka antaa kuulalle takakierteen. Takakierre luo nostetta, mikä kaartaa kuulan lentorataa ylöspäin.
Useimmissa sähkö- ja kaasutoimisissa aseissa hop-up on säädettävä, jolloin aseessa voidaan käyttää eri painoisia kuulia ja säätää hop-up toimimaan aina optimaalisesti kunkin kuulalaadun kohdalla erikseen. Oikein säädettynä kierre vähentää painovoiman vaikutusta, ja kuula lentää suoraan lähes koko kantamansa. Jos taas hop-up on säädetty liian pieneksi, kuula ei voi vastustaa painovoimaa tarpeeksi, vaan putoaa nopeasti maahan.
Aseissa, jossa on kiinteä hop-up, on käytettävä siihen sopivia kuulia – väärän painoiset kuulat eivät lennä suoraan eteenpäin, vaan putoavat nopeasti maahan tai nousevat jyrkästi ylöspäin. Jos kuula on huonolaatuinen, se saattaa myös vaurioittaa hop-up -koneistoa.
Airsoft-aseiden tärkeitä osia > Real-Cap -lipas

Niin sanottu Real-Cap lipas tarkoittaa lipasta, jossa on täsmälleen sama kapasiteetti kuin esikuvassaan, esim. M4/M16 30 kuulaa. Tämän tyylisten lippaiden käyttö lisää pelaamisen vaativuutta sekä taktisuutta ja pakottaa pelaajan ampumaan vain harkittuja laukauksia.
Airsoft-aseiden tärkeitä osia > Low-Cap -lipas

Low-Cap -lippaat tunnetaan paremmin nimityksellä ”regu” eli yleisin käytettävä lipas. Low-Cap -lippaan kapasiteetti on aseesta riippuen yleensä 30–80 riippuen lippaan koosta.
Airsoft-aseiden tärkeitä osia > Mid-Cap -lipas

Mid-Cap -lippaat ovat tavallisten lippaiden näköisiä ja toimivat melkein samalla periaatteella kuin tavallisetkin lippaat, mutta niissä lippaan sisällä oleva jousi/syöttömekanismi on kaksirivinen joten niihin mahtuu enemmän kuulia. Yleinen kuulakapasiteetti on 70–150 kuulaa. Näissä lippaissa on tavallista enemmän syöttöhäiriöitä.
Airsoft-aseiden tärkeitä osia > Hi-Cap -lipas

Hi-Cap -lippaaseen (lyh. sanoista high capacity, suom. suurikapasiteettinen) mahtuu moninkertainen määrä kuulia tavalliseen lippaaseen verrattuna. Hi-Cap -lippaan pohjassa on kuulamylly, jota kiertämällä mylly syöttää lippaan säiliöstä kuulia aseeseen. Hi-Capin huonoihin puoliin kuuluu melko äänekäs rahina, joka syntyy kun kuulat pääsevät liikkumaan vajaassa säiliössä. Rahina ei ole toivottavaa, koska silloin vihollinen voi kuulla, missä olet. Hi-Cap on sähköaseiden yleisin lipasmalli.
Lisäksi Hi-Cap-lipaassa on pyöritettävä rataslevy, jota joutuu ”pyörittämään”, jotta ase pystyisi ampumaan kuulia. Hi-Cap-lippaaseen mahtuu noin 300–600 kuulaa. Paristoilla toimivat rumpu- tai laatikkolippaat toimivat samalla periaatteella kuin tavalliset Hi-Cap -lippaat, paitsi että kuulamyllyä ei tarvitse pyörittää itse. Näihin menee yleensä hyvin suuri määrä kuulia – 500:sta jopa 3 000:een kuulaan.
Aiheesta muualla

Kuvia tai muita tiedostoja aiheesta Airsoft-ase Wikimedia Commonsissa
Jousitoimisia airsoft-aseita: Tokyo Maruin Skorpion Vz61, Glock 17, M92FS ja Double Eaglen G36C.
Esimerkkianimaatio sähköviritteisen aseen rataslaatikon toiminnasta.
Kaasukäyttöinen Heckler and Koch USP
Ben Woolf

Benjamin Eric Woolf (15. syyskuuta 1980 Fort Collins, Colorado – 23. helmikuuta 2015 Los Angeles, Kalifornia) oli yhdysvaltalainen elokuva- ja televisionäyttelijä, joka tunnettiin parhaiten Meepin roolista American Horror Story -sarjassa. Lisäksi hän esiintyi esimerkiksi elokuvissa Insidious ja Dead Kansas.
Woolfilla todettiin nuorena lyhytkasvuisuus, joka aiheutti hänen luidensa kutistumisen. Woolf oli alun perin alakoulunopettaja ja näytteli sivutyönään.
Woolf joutui auto-onnettomuuteen Los Angelesissa 19. helmikuuta 2015. Hän oli ylittämässä tietä Hollywoodissa, kun ohi ajaneen auton sivupeili osui häntä päähän. Woolf kuoli vammoihinsa sairaalassa 23. helmikuuta vain 34-vuotiaana.
Ben Woodburn

| 0 | 1 | 2 | 3 |
| --- | --- | --- | --- |

Henkilötiedot
Syntymäaika: 15. lokakuuta 1999 (ikä 24)
Syntymäpaikka: Cheshire, Englanti
Pelipaikka: hyökkääjä
Seura
Seura:  Liverpool
Seurat
| Vuodet | Seura | O | (M) |
| 2016– | Liverpool | 6 | (0) |
| 2018 | → Sheffield United | 7 | (0) |
| 2019–2020 | → Oxford United | 11 | (1) |
| 2020–2021 | → Blackpool | 10 | (0) |
Maajoukkue
| 2014 |  Wales U15 | 2 | (0) |
| 2015 |  Wales U16 | 3 | (0) |
| 2014–2016 |  Wales U17 | 8 | (1) |
| 2016–2018 |  Wales U19 | 4 | (2) |
| 2017– |  Wales | 10 | (2) |
 Seurajoukkueuran tilastot kattavat vain kansalliset sarjat, päivitetty 26. toukokuuta 2021.  Maajoukkueuran tilastot päivitetty 26. toukokuuta 2021.
Ben Woodburn (s. 15. lokakuuta 1999 Cheshire, Englanti) on walesilainen jalkapalloilija, joka edustaa Englannin Valioliigassa pelaavaa Liverpoolia. Marraskuussa 2016 Woodburnista tuli Liverpoolin seurahistorian nuorin maalintekijä, kun hän onnistui maalinteossa Leedsiä vastaan Englannin liigacupin puolivälieräottelussa. Woodburn oli maalin tehdessään 17 vuoden ja 45 päivän ikäinen. Hän pelasi samalla kaudella viidessä valioliigaottelussa.
Woodburn vietti syyskauden 2018 lainalla Sheffield Unitedissa, jossa pelasi seitsemän Mestaruussarjan ottelua. Kauden 2019–2020 hän oli lainalla Ykköliigan Oxfordissa ja kaudella 2020–2021 kolmen kuukauden ajan saman sarjan Blackpoolissa.
Woodburn debytoi Walesin maajoukkueessa tultuaan 69. minuutilla vaihdosta kentälle MM-karsintaottelussa Itävaltaa vastaan syyskuussa 2017. Hän teki ottelun ainoan maalin vain viisi minuuttia myöhemmin.
Argentiinan Grand Prix 1981

|  Argentiinan Grand Prix 1981  |
| --- | --- |
 3. osakilpailu 15 osakilpailusta kaudella 1981. 

Päivämäärä:  12. huhtikuuta 1981
Rata:  Autódromo Oscar Alfredo Gálvez
Sijainti:  Buenos Aires, Argentiina
Ratatyyppi:  moottorirata
Radan pituus:  5,968 km
Kilpailun pituus:  53 kierrosta, 316,304 km
Paalupaikka
Kuljettaja:   Nelson Piquet   (Brabham-Ford)
Paaluaika:  1.42,665
Palkintokoroke
Voittaja:   Nelson Piquet   (Brabham-Ford)
Toinen:   Carlos Reutemann   (Williams-Ford)
Kolmas:   Alain Prost   (Renault)
Nopein kierros
Kuljettaja:   Nelson Piquet   (Brabham-Ford)
Kierrosaika:  1.45,287 (kierroksella 6)
Argentiinan Grand Prix 1981 oli Formula 1 -sarjan osakilpailu, joka ajettiin 12. huhtikuuta 1981 Autódromo Oscar Alfredo Gálvez -radalla Argentiinassa. Kilpailun voitti Brabhamilla ajanut Nelson Piquet, jolle voitto oli kauden ensimmäinen. Kilpailuviikonlopun alussa kiistelyä aiheuttivat Brabham-tallin käyttämä jousitusjärjestelmä maaefektin muokkaamisessa ja Williams-tallin sisäinen politiikka kuljettajiensa arvojärjestyksestä, mitä käsiteltiin myös argentiinalaisessa mediassa.
Kilpailu

Hallitseva maailmanmestari Alan Jones otti startin jälkeen johtopaikan, mutta Nelson Piquet ohitti hänet jo ensimmäisellä kierroksella. Piquet'n johto oli 18 sekuntia, kun kilpailua oli ajettu neljäsosa. Toisena oli Carlos Reutemann, joka vietti 39-vuotispäiviään. Puolimatkassa Piquet'n johto oli 22 sekuntia ja Hector Rebaque oli siirtynyt toiseksi. Rebaque sai kuitenkin 10 sekunnin aikasakon, koska hänen autonsa oli liikkunut lähtöhetkellä. Rebaque taisteli toisesta sijoituksesta Reutemannia vastaan, kunnes joutui keskeyttämään tekniseen vikaan. Nelson Piquet voitti helponlaisesti kilpailun, jota seurasi 100 000 katsojaa Buenos Airesin autoradalla. Muut tallit tekivät Brabhamin T49-autosta protestin, mutta kilpailun lopputulokset eivät muuttuneet. Kahdeksannesta lähtöruudusta startannut Keijo Rosberg keskeytti jo neljännellä kierroksella.
Kansainvälinen moottoriurheiluliitto FISA sakotti Lotus-tallin päällikköä Colin Chapmania 100 000 dollarilla MM-kisojen huonoon valoon saattamisesta. Riitojen syynä oli kaksirunkoinen Lotus 88, jolla ajamisen FISA oli kieltänyt Länsi-Yhdysvaltain, Brasilian ja Argentiinan Grand Prixeissa. Länsi-Yhdysvaltain GP:ssä 11 mukana olleista 16 tallista jätti protestin autoa vastaan. Tallit väittivät että auton sisempi, pehmeämmin jousitettu kori toimi aerodynaamisena liikkuvana osana, jonka säännöt kieltävät. Auto pysyi paremmin radan pinnassa, kun ulompi kori voitiin jousittaa hyvin jäykäksi. Chapman oli ensi kerran 22 vuoteen poissa Formula 1 -kilpailusta, sillä hän lähti harjoitusajopäivänä kotimaahansa. Ennen lähtöään hän antoi julkilausuman, jossa sanoi lajin hukkuvan plagiaation suohon, juonitteluun ja pikkumaisiin sääntötulkintoihin.
Tulokset

| Sija | Nro | Kuljettaja | Talli | Kierrokset | Aika/keskeytys | Lähtöruutu | Pisteet |
| --- | --- | --- | --- | --- | --- | --- | --- |
| 1 | 5 |  Nelson Piquet | Brabham-Ford | 53 | 1:34.32,74 | 1 | 9 |
| 2 | 2 |  Carlos Reutemann | Williams-Ford | 53 | + 26,61 | 4 | 6 |
| 3 | 15 |  Alain Prost | Renault | 53 | + 49,98 | 2 | 4 |
| 4 | 1 |  Alan Jones | Williams-Ford | 53 | + 1.07,88 | 3 | 3 |
| 5 | 16 |  René Arnoux | Renault | 53 | + 1.31,85 | 5 | 2 |
| 6 | 11 |  Elio de Angelis | Lotus-Ford | 52 | + 1 krs. | 10 | 1 |
| 7 | 29 |  Riccardo Patrese | Arrows-Ford | 52 | + 1 krs. | 9 |   |
| 8 | 22 |  Mario Andretti | Alfa Romeo | 52 | + 1 krs. | 17 |   |
| 9 | 30 |  Siegfried Stohr | Arrows-Ford | 52 | + 1 krs. | 19 |   |
| 10 | 23 |  Bruno Giacomelli | Alfa Romeo | 51 | Polttoaine loppui | 22 |   |
| 11 | 8 |  Andrea de Cesaris | McLaren-Ford | 51 | + 2 krs. | 18 |   |
| 12 | 9 |  Jan Lammers | ATS-Ford | 51 | + 2 krs. | 23 |   |
| 13 | 4 |  Ricardo Zunino | Tyrrell-Ford | 51 | + 2 krs. | 24 |   |
| Kesk. | 27 |  Gilles Villeneuve | Ferrari | 40 | Voimansiirto | 7 |   |
| Kesk. | 33 |  Patrick Tambay | Theodore-Ford | 36 | Öljyvuoto | 14 |   |
| Kesk. | 7 |  John Watson | McLaren-Ford | 36 | Voimansiirto | 11 |   |
| Kesk. | 6 |  Hector Rebaque | Brabham-Ford | 32 | Sähköt | 6 |   |
| Kesk. | 21 |  Chico Serra | Fittipaldi-Ford | 28 | Vaihdelaatikko | 20 |   |
| Kesk. | 26 |  Jacques Laffite | Ligier-Matra | 19 | Ohjautuvuus | 21 |   |
| Kesk. | 14 |  Marc Surer | Ensign-Ford | 14 | Moottori | 16 |   |
| Kesk. | 20 |  Keke Rosberg | Fittipaldi-Ford | 4 | Polttoaineen syöttö | 8 |   |
| Kesk. | 12 |  Nigel Mansell | Lotus-Ford | 3 | Moottori | 15 |   |
| Kesk. | 28 |  Didier Pironi | Ferrari | 3 | Moottori | 12 |   |
| Kesk. | 3 |  Eddie Cheever | Tyrrell-Ford | 1 | Kytkin | 13 |   |
| DNQ | 31 |  Miguel Angel Guerra | Osella-Ford |   |  |  |   |
| DNQ | 32 |  Beppe Gabbiani | Osella-Ford |   |  |  |   |
| DNQ | 17 |  Derek Daly | March-Ford |   |  |  |   |
| DNQ | 25 |  Jean-Pierre Jabouille | Ligier-Matra |   |  |  |   |
| DNQ | 18 |  Eliseo Salazar | March-Ford |   |   |   |   |
Muuta

Paalupaikka: Nelson Piquet – 1.42,665
Nopein kierros: Nelson Piquet – 1.45,287 (kierroksella 6)
Ford-moottoreiden 140:s voitto
Alain Prostin ensimmäinen palkintosija
Ensimmäinen Andrea de Cesariksen maaliin ajettu kilpailu
Tilanne kuljettajien MM-sarjassa

| Sija | Kuljettaja | Pisteet |
| --- | --- | --- |
| 1 | Carlos Reutemann | 21 |
| 2 | Alan Jones | 18 |
| 3 | Nelson Piquet | 13 |
| 4 | Riccardo Patrese | 4 |
|   | Alain Prost | 4 |
| 6 | Mario Andretti | 3 |
|   | Elio de Angelis | 3 |
|   | Marc Surer | 3 |
| 9 | René Arnoux | 2 |
|   | Eddie Cheever | 2 |
| 11 | Jacques Laffite | 1 |
|   | Patrick Tambay | 1 |
Aristoteleen painovoimateoria

Aristoteleen painovoimateoria oli painovoimaa käsittelevä teoria, jonka mukaan kaikki kappaleet liikkuvat kohti niiden luonnollista paikkaa. Teoria on esitetty teoksessa Taivaasta (4. kirja, luvut 1-3).
Aristoteles esitti, että painaville kappaleille luonnollinen paikka oli Maan keskipiste, ja tämän vuoksi ne putosivat sitä kohti, eli alaspäin. Kevyille kappaleille luonnollinen paikka oli puolestaan taivaan kehillä, ja siksi kaasut, muun muassa höyry, liikkuivat poispäin maan keskipisteestä ja kohti taivaita ja Kuuta, eli ylöspäin. Liikkeen nopeus riippui samoin kappaleen painosta. Kappaleen painavuuden ja keveyden Aristoteles määritteli juuri sen perusteella, mihin suuntaan ne liikkuvat, ja esitti näin ensimmäistä kertaa nämä asiat lisämääreittä, kun taas kaikki aiemmat filosofit olivat pitäneet painoa ja keveyttä ominaisuutena, joka voidaan esittää vain suhteessa johonkin toiseen kappaleeseen. Suuntien "alaspäin" ja "ylöspäin" hän oletti olevan maailmanjärjestyksessä määrättyinä tiettyinä suuntina.
Syrjäyttäneet painovoimateoriat

Aristoteleen teorian syrjäytti lopullisesti vasta 1500-luvulla Galileo Galilei. Yleisesti kerrotun legendan mukaan Galilei pudotti Pisan tornista kappaleita, joilla oli eri tiheydet, ja huomasi, että kevyemmät ja raskaammat kappaleet putosivat lähes samalla nopeudella. Asiassa voi normaalijärjellä erehtyä, koska ilmanvastus vaikuttaa raskaaseen kappaleeseen vähemmän kuin saman muotoisiin mutta kevyempiin kappaleisiin, ja koska suuremmalla tai tiheämmällä kappaleella on suurempi massa, jolloin on helppo ajatella sen putoavan nopeammin.
David Scott toisti Galilein tekemän kokeen Kuun pinnalla Apollo 15 -lennolla vuonna 1971, pudottaen höyhenen (hyvin kevyen kappaleen) ja vasaran (suhteellisen raskaan kappaleen) käsistään yhtaikaa. Ilmakehän puutteen vuoksi kappaleet putosivat Kuun pinnalle samaan aikaan.
Isaac Newton oli ensimmäinen, joka määritteli uuden painovoimateorian toiminnan matemaattisesti. Sen mukaan mikä tahansa massa, ei ainoastaan maan massa, vetää toisia kappaleita puoleensa voimalla, joka on suoraan verrannollinen niiden massaan ja kääntäen verrannollinen kappaleiden välisen etäisyyden neliöön.
Albert Einstein puolestaan syrjäytti Newtonin teorian vuonna 1915 kehittäen kokonaan uuden mallin painovoiman toiminnalle suhteellisuusteoriaansa nojaten.
Aiheesta muualla

Carlo Rovelli: Aristotle's Physics: a Physicist's Look. Journal of the American Philosophical Association, 2015, 1. vsk, nro 1, s. 23–40.  doi:10.1017/apa.2014.11.  ISSN 2053-4477.  Artikkelin verkkoversio.
August Weismann

August Weismann
August Friedrich Leopold Weismann (17. tammikuuta 1834 Frankfurt am Main – 5. marraskuuta 1914 Freiburg im Breisgau, Saksa) oli saksalainen evoluutiobiologi. Weismann toimi professorina Freiburgin yliopistossa 1873 – 1912. Hänen merkittävin löytönsä oli perinnöllisyyden paikallistaminen kromosomeihin ja hänet tunnettiin darwinismin vankkumattomana kannattajana.